

LĒMUMS

Ādažos, Ādažu novadā

2025. gada 27. martā **Nr. 127**

**Par grozījumiem Ādažu novada pašvaldības domes 2022. gada 27. jūlija lēmumā**

**Nr. 358 “Par dalību “*New Bauhaus*” iniciatīvā”**

Ādažu novada pašvaldības dome 2022. gada 27. jūlijā pieņēma lēmumu Nr. 358 “Par dalību *“New Bauhaus”* iniciatīvā”, atbalstot pašvaldības dalību LIFE programmas projektā *“LIFEBauhausingEurope”* (turpmāk – Projekts), paredzot kopējās prognozētās izmaksas 500 000 *euro* un pašvaldības ēkas Pirmajā ielā 42A, Ādažos (kadastra apz. 8044 007 0062 001) atjaunošanu. Projektā pašvaldība sadarbojas ar partneriem no Spānijas, Horvātijas un Ungārijas. Projekta vadošais partneris ir Spānijā reģistrēta juridiskā persona *“EuroVértice Consultores S.L.”* (turpmāk – Projekta koordinators). Pašvaldība projektu realizē ciešā sadarbībā ar tās tehnisko partneri SIA “Ekodoma” (turpmāk – Tehniskais partneris).

Projekta īstenošanai 2023. gada 26. maijā tika noslēgts dotāciju nolīgums (pašvaldības reģ. Nr. ĀNP/1-10-8/23/56 (turpmāk – Nolīgums)) starp projekta partneriem un Eiropas Komisijas Klimata, infrastruktūras un vides izpildaģentūru (turpmāk – CINEA). Nolīgumā minēts, ka Projekta kopējās attiecināmās izmaksas pašvaldībai ir 699 377,60 *euro*, no kurām 419 753,08 *euro* sedz Eiropas Savienības LIFE programmas grants. Pamatojoties uz Ministru kabineta 2021. gada 2. novembra rīkojumu Nr. 786 “Par Latvijas institūciju dalību Eiropas Komisijas vides un klimata pasākumu programmā (LIFE) un valsts budžeta līdzfinansējumu 2021.-2024. gadā”, pašvaldība pieteicās nacionālā finansējuma saņemšanai līdz 30 % apmērā no Projekta kopējām attiecināmajām izmaksām, un ieguva šo nacionālo finansējumu, kā arī 2023. gada 22. augustā noslēdza līgumu Nr. 6-1/23/93 ar Valsts reģionālās attīstības aģentūru par projekta finansēšanas un izpildes kārtību (pašvaldības reģ. Nr. ĀNP/1-10-8/23/62). No minētā līguma izriet, ka Projekta izmaksas 209 876,54 *euro* tiek segtas no valsts budžeta līdzekļiem. Līdz ar to pašvaldībai ir jāsedz tikai 10 % no pašvaldībai attiecināmajām Projekta izmaksām, t.i., 69 747 *euro*.

Projekta īstenošanas gaitā radusies virkne jaunu apstākļu, kas būtiski ietekmē Projekta izpildi un to dokumentēšanai veicami precizējumi domes 2022. gada 22. jūlija lēmumā Nr. 358 “Par dalību *“New Bauhaus”* iniciatīvā”.

Pirmkārt, Projekta ietvaros paredzētā ēkas atjaunošana Pirmajā ielā 42A, Ādažos, veicama saskaņā ar Nolīguma 1. pielikuma “Darbības apraksts” ietverto metodiku, t.sk., saskaņā ar Eiropas Jaunā *Bauhaus* principiem.

Projekta metodikas ietvaros 2023. gada nogalē un 2024. gada pirmajā pusē notika iedzīvotāju aptauja un virkne pasākumu iedzīvotāju grupām un tehniskajiem ekspertiem, lai noteiktu, kādas aktivitātes jāveic ēku un publiskās ārtelpas teritoriju pielāgošanai sabiedrības vajadzībām. Projektā piešķirtos līdzekļus plānots izmantot Pirmās ielas 42A ēkas 1. kārtas atjaunošanas darbiem, t.i., telpu remontam un pārveidošanai, siltināšanai, vides pieejamības uzlabošanai.

Saskaņā ar Projekta metodiku nākamajā solī tika rīkots arhitektūras ideju konkurss, ņemot vērā iesaistīto pušu un tehnisko ekspertu viedokļus. Atbilstoši Publisko iepirkumu likuma 8. panta otrajai daļai bija jārīko metu konkurss. Lai metu konkursu organizētu saskaņā ar Latvijā pieņemtu arhitektūras praksi, tika piesaistīta biedrība “Latvijas Arhitektu savienība” (reģ. Nr. 40008005792; juridiskā adrese: Torņa iela 11, Rīga, LV-1050 (turpmāk – LAS)). Par metu konkursa un pakalpojuma līguma slēgšanu ar LAS dome 2024. gada 22. maijā pieņēma lēmumu Nr. 183 “Par metu konkursa “Ādažu kopienu centra atjaunošana” un iepirkuma rīkošanu”.

Metu konkurss pirmo reizi tika izsludināts 2024. gada 21. augustā konkursa termiņā (līdz 2025. gada 21. oktobrim) piedāvājumi netika saņemti. Lai veicinātu dalību konkursā, dome 2024. gada 24. oktobrī nolēma palielināt godalgu fondu. Atkārtots metu konkurss tika izsludināts 2024. gada 30. oktobrī ar metu iesniegšanas termiņu līdz 2025. gada 7. janvārim, un tā ietvaros tika saņemti 5 piedāvājumi (t.sk. arī ēkas atjaunošanas projektēšanas un autoratlīdzības cenas). Projekta budžets paredzēja 15 000 *euro* projektēšanai, taču piedāvājumos projektēšanas cena pārsniedza 100 000 *euro*, radot nesamērīgu sadārdzinājumu. 2025. gada 24. februārī Pašvaldība saņēma metu konkursa uzvarētāja vēstuli (pašvaldības reģ. Nr. ĀNP/1-11-1/25/1248) par atteikšanos no sarunu procedūras. Līdz ar to metu konkursa un no tā izrietošā sarunu procedūras turpināšana ar nākamajiem pretendentiem nav lietderīga dārdzības dēļ.

Metu konkursā saņemtie piedāvājumi tika novērtēti, nosakot 1., 2. un 3. vietas ieguvējus, un konkursa provizoriskie rezultāti tika atklāti devīzes atvēršanas laikā 2025. gada 15. janvārī. Saskaņā ar konkursa nolikumu, godalgotie meti kļuva par pašvaldības īpašumu pēc godalgu izmaksāšanas autoriem, un pašvaldība nākotnē var realizēt metus, izmantojot citas iespējas.

Lai varētu veikt ēkas Pirmajā ielā 42A atjaunošanu un sasniegt Projekta mērķus atbilstoši Projekta budžetam, ņemot vērā pašreizējo situāciju būvniecības tirgū, Projektu uzraudzības komisija 2025. gada 25. februārī lēma atjaunošanas darbus organizēt vienkāršotā būvniecības procedūrā, izstrādājot paskaidrojuma rakstus, balstoties uz Ministru kabineta 2014. gada 2. septembra noteikumu Nr. 529 “Ēku būvnoteikumi” 7.2 8. punktu:

* ēkas siltināšanai;
* lietusūdens savākšanas sistēmas un infiltrācijas lauka ierīkošanai;
* vides pieejamības palielināšanai.

Otrkārt, Projekta ietvaros pašvaldībai jāuzbūvē publiskās ārtelpas laukums (turpmāk – Skvērs) netālu no ēkas Pirmā ielā 42A, ievērojot Eiropas Jaunā *Bauhaus* principus un aprites ekonomikas principus.

Nolīgumā minēts, ka Skvēru paredzēts uzbūvēt zemes vienībā Attekas iela 41, Ādažos (kad. apz. 80440070563) blakus daudzdzīvokļu dzīvojamajai mājai Pirmā iela 38 (kad. apz. 80440070346001). 2024. gada pirmajā pusē iesaistīto pušu viedokļa noskaidrošanas gaitā tika saņemti iebildumi par to, ka Skvērs tā lietotāju radītā trokšņa dēļ radīs nelabvēlīgu ietekmi uz dzīvojamās mājas kopību. Ņemot vērā publisko ārtelpas laukumu izvietojumu Ādažu pilsētā un Projekta aktivitāšu koncentrēšanai vienā vietā, Projektu uzraudzības komisija 2025. gada 3. februārī atbalstīja Skvēra izbūvi Pirmā iela 42, Ādažos (kad. apz. 80440070440) un Pirmā ielā 42A (kad. apz. 80440070414) pie atjaunojamās ēkas.

Nekustamie īpašumi Pirmā ielā 42 un Pirmā ielā 42A ir kopīpašums, kur citi īpašnieki ir fiziskas personas. 2025. gada 11. martā tām nosūtīta e-pasta vēstule, izklāstot ieceri un lūdzot konceptuālu atbalstu ieceres īstenošanai. Tuvākā mēneša laikā ar pārējiem īpašniekiem plānots noslēgt vienošanos par atbalstu Skvēra attīstīšanai.

Ņemot vērā to, ka tiek mainīta Skvēra izbūves vieta un tiek būtiski mainīta ēkas atjaunošanas realizācijas kārtība, saskaņā ar Nolīgumu nepieciešama Projekta koordinatora un CINEA piekrišana. Pašvaldībai jāsagatavo divi argumentēti paskaidrojumi: viens par Skvēra izbūves vietas maiņu, un otrs - par ēkas atjaunošanas izpildes kārtības maiņu.

Pamatojoties uz Pašvaldību likuma 4. panta pirmās daļas 2. un 22. punktu, ņemot vērā Projektu uzraudzības komisijas 03.02.2025., 25.02.2025. un 10.03.2025. atzinumu, kā arī domes Finanšu komitejas 19.03.2025. atzinumu, Ādažu novada pašvaldības dome

**NOLEMJ:**

1. Veikt grozījumus Ādažu novada pašvaldības domes 27.07.2022. lēmumā Nr. 358 “Par dalību “New Bauhaus” iniciatīvā”:
   1. lemjošās daļas 1. punktu izteikt šādā redakcijā:

“1. Atbalstīt Ādažu novada pašvaldības dalību LIFE projektā *“LIFEBauhausingEurope”*, paredzot kopējās prognozētās izmaksas Ādažu novadā 699 377,60 *euro* (seši simti deviņdesmit deviņi tūkstoši trīs simti septiņdesmit septiņi *euro* un 60 centi) un šādas aktivitātes:

1.1. pašvaldības ēkas (Pirmā iela 42A, Ādaži) atjaunošana, ņemot vērā Eiropas Jaunā *Bauhaus* principus;

1.2. zaļo zonu attīstība un pilsētas bioloģiskās daudzveidības veicināšana publiskajā ārtelpā nekustamo īpašumu teritorijā Pirmā iela 42A un Pirmā iela 42, Ādažos;

1.3. līdzdalības procesu koppārvaldes veicināšana.

* 1. Papildināt lemjošo daļu ar jaunu 1.1 punktu:

“1.1 Lēmuma izpildei nepieciešamo finansējumu nodrošināt no Eiropas Savienības *LIFE* programmas 419 753,08 *euro*, valsts budžeta dotācijas 209 876,54 *euro* un pašvaldības budžeta 69 747 *euro apmērā* 2024.-2027. gada pašvaldības budžetā.”.

1. Pašvaldības Centrālās pārvaldes Attīstības un projektu nodaļai līdz 28.03.2025.:
   1. iesniegt vēstuli Projekta koordinatoram “EuroVértice Consultores S.L.” un Projekta tehniskajam partnerim SIA “Ekodoma” ar skaidrojumu par nepieciešamajām izmaiņām Projekta ietvaros plānotā publiskās ārtelpas laukuma vietas izvēlē un ēkas Pirmā iela 42A, Ādažos, atjaunošanas realizācijas kārtībā, aizstājot būvprojektu ar paskaidrojuma rakstiem;
   2. tikties ar Pirmā iela 42A un Pirmā iela 42 īpašniekiem par pašvaldības ieceri attīstīt publiskās ārtelpas laukumu kopīpašuma teritorijā un aicināt noslēgt vienošanos par piekrišanu ieceres īstenošanai.
2. Pašvaldības Centrālās pārvaldes Juridiskajai un iepirkumu nodaļai sadarbībā Attīstības un projekta nodaļu līdz 14.04.2025. sagatavot 2.2. apakšpunktā noteiktās vienošanās projektu.
3. Pašvaldības domes priekšsēdētājai parakstīt 2.2. apakšpunktā noteikto vienošanos.
4. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU